სამორინე (გადაცემა)

სამორინე — საქართველოს ტელევიზიის საჭადრაკო ტელეჟურნაჟურნალი, რომელიც ეთერში 1968–1980-იან წლებში გადიოდა. ჟურნალის მთავარი მიზანი იყო საჭადრაკო ცხოვრების მნიშვნელოვანი მოვლენების გაშუქება და საჭადრაკო ხელოვნების პოპულარიზაცია საქართველოში.

 ისტორია და სახელწოდება 
ჟურნალის პირველი გადაცემა შედგა 1968 წლის 28 იანვარს. ჟურნალის სახელწოდება მომდინარეობს სულხან-საბა ორბელიანის „სიტყვის კონის“ მიხედვით, სადაც სამორინე ნიშნავს ჭადრაკისა და ნარდის სათამაშო ადგილს. სახელწოდება ჟურნალს მისმა წამყვანმა და მოჭადრაკემ თენგიზ გიორგაძემ შეურჩია. ჟურნალი თავდაპირველად ეთერში სამ თვეში ერთხელ ჩნდებოდა, თუმცა მნიშვნელოვანი მოვლენების (როგორიცაა თბილისში გამართული მსოფლიო პირველობის მატჩები ან დიდი ტურნირები) დროს, გადაცემა უფრო ხშირად გადიოდა. თითქმის თხუთმეტი წელი ჟურნალი პირდაპირ ეთერში გადაიცემოდა.

 შინაარსი და ფორმატი 
„სამორინეში“ ყურადღება ეთმობოდა საჭადრაკო ცხოვრების თვალსაჩინო მოვლენების გაშუქებას, მნიშვნელოვანი პარტიების ჩვენება-ანალიზს, ცნობილი დიდოსტატების შემოქმედებით თვითანგარიშს, ახალგაზრდა და პერსპექტიული მოჭადრაკეების წარდგინებას, მწვრთნელებისა და ორგანიზატორების გამოსვლებს და საჭადრაკო კომპოზიტორთა ახალი ნაწარმოებების გაცნობას. ჟურნალს ჰქონდა საკუთარი ტიტრი და მუსიკა.

 თანამშრომლები და სტუმრები 
„სამორინეს“ საქმიანობაში აქტიურად თანამშრომლობდნენ საქართველოს მოჭადრაკეები, მწვრთნელები, მსაჯები, ორგანიზატორები, ჟურნალისტები და საზოგადო მოღვაწენი. გადაცემაში მონაწილეობა მიუღიათ მსოფლიო საჭადრაკო სამყაროს ცნობილ ფიგურებს, როგორიცაა ფიდეს პრეზიდენტები: მაქს ეივე, ფლორენსიო კამპომანესი; მსოფლიო ჩემპიონები და ექს-ჩემპიონები: გარი კასპაროვი, მიხეილ ბოტვინიკი, მიხეილ ტალი, ანატოლი კარპოვი; დიდოსტატები: სალო ფლორი, ანდრე ლილიენტალი, სვეტოზარ გლიგორიჩი და სხვები.

 საგანმანათლებლო საქმიანობა 
1974–1977 წლებში ჟურნალთან ფუნქციონირებდა საჭადრაკო ტელესკოლა. გაკვეთილები გადაიცემოდა კვირაში ერთხელ (20 წუთი). გაკვეთილებს ატარებდნენ ელისო კაკაბაძე, ელიზბარ უბილავა და თენგიზ გიორგაძე. სისტემატურად ეწყობოდა საჭადრაკო ამოცანებისა და ეტიუდების ამომხსნელთა კონკურსები.

 მნიშვნელოვანი საჭადრაკო სეანსები 
გადაცემის ფარგლებში განხორციელდა რამდენიმე მასშტაბური და დასამახსოვრებელი პროექტი. 1972 წლის 24 დეკემბერს ელვისებურ თამაშში საქართველოს უძლიერესი მოჭადრაკეების მონაწილეობით ჩატარდა საახალწლო ტურნირი. 1976 წლის 27 აპრილს მსოფლიო ჩემპიონი ანატოლი კარპოვი დაუპირისპირდა ნორჩ თბილელ მოჭადრაკეებს (ნანა იოსელიანი, ნინო გურიელი, ნანა ჩხაიძე, რუსუდან გეგიძე, ალექსანდრე ჩიკვაიძე, ვახტანგ ბახტაძე). კარპოვმა ოთხი პარტია მოიგო და ორი (იოსელიანი, ჩიკვაიძე) ყაიმით დაასრულა. 1973 წლის 22 თებერვალს შედგა საკონსულტაციო პარტია ბუხუტი გურგენიძესა და სამ ახალგაზრდა მოჭადრაკეს (გენადი ზაიჩიკი, გიორგი მაჭარაშვილი, ელგუჯა აფრიდონიძე) შორის. შეხვედრა გურგენიძემ მოიგო. სვლებს მეტოქეებს შორის გადასცემდა მომავალი დიდოსტატი, 13 წლის ზურაბ აზმაიფარაშვილი. 1978 წლის 5 იანვარს გადაცემის 5 წლის იუბილისადმი მიძღვნილი სეანსის ფარგლებში მსოფლიო ჩემპიონი ნონა გაფრინდაშვილი ერთდროული თამაშის სეანსში შეხვდა თბილისის გოგონათა ჩემპიონატის რვა გამარჯვებულს, მათ შორის იყო მაია ჩიბურდანიძე (მაშინ 12 წლის). გაფრინდაშვილმა ხუთი პარტია მოიგო, ორი ყაიმით დაამთავრა და ერთი მაია ჩიბურდანიძესთან წააგო. ეს იყო ნონასა და მაიას პირველი შეხვედრა.

 ლიტერატურა 


კატეგორია:საქართველოს ტელეგადაცემები